Frithjof Utne

Frithjof Utne (1889–1982) var en norsk sjøkaptein, visekonsul og mottaker av Krigskorset.

 Bakgrunn og virke 
Han var sønn av kunstneren Lars Utne.Marthinsen, Thor-Olaf: Sjømann. Vel fortjent i trygg havn, Stavern: Det nasjonale aldershjem for sjømenn i Stavern, 1998, s. 76 Han vokste opp i Berlin i Tyskland.

Utne tok styrmannseksamen i 1906 og skipsførereksamen i Oslo 1910. Han giftet seg 22. november 1914 og fikk fem barn. Fra juni 1913 til juli 1922 tjenestegjorde han i The Chinese Maritime Customs Cruises. I 1924 bygde og førte han Kinas første kystvaktkrysser for den kinesiske kystvakten for bekjempelse av piratvirksomhet. Deretter ledet han «Asp»-ekspedisjonen fra Norge til Singapore 1926–1927. I 1933 returnerte han til Norge og startet firmaet AS East-Trade.

I Kina var Utne en ivrig myntsamler.Utne, Frithjof: Under tolv flagg, Oslo: Mortensen, 1962, s. 106–108.  Fulltekstutgave fra Nasjonalbiblioteket. Fra 1911 samlet han kinesisk og annen sølvmynt som var i omløp i landet. Utne skaffet en samling på 174 sølvmynter benyttet i Kina.«Nordmann med sjeldne mynter», Aftenposten, morgenutgaven 30. mai 1968, s. 10. I 1936 ble det bestemt at sølvpengene skulle innveksles i sedler, men Utne smuglet sin samling ut av landet i 1938. Myntsamlingen ble vist ulike steder i Norge. I 1967 ble myntene utstilt i Den norske Creditbank i Oslo.«Nesten alt var gangbar mynt i China», Aftenposten, morgenutgaven 17. oktober 1967, s. 8.

 Andre verdenskrig 
Under andre verdenskrig seilte han på DS «Leka». Han ankom Calais 17. mai 1940. Den 22. mai var byen omringet av tyskere. Uten los eller slepebåt klarte han å manøvrere «Leka» gjennom et smalt innløp, fortøyde så til en kai, og tok imot 1 125 sivile flyktninger, derav 450 barn og ti nonner. En fransk offiser krevde å få med 600 soldater, noe Utne nektet og forhindret. Han klarte deretter å få skipet over til England i sikkerhet, gjennom minelagt farvann og uten seilingsinstrukser. For denne innsatsen ble Utne i 1942 tildelt Krigskorset.Gjems-Onstad, Erik (red.):  Krigskorset og St. Olavsmedaljen med ekegren, Oslo: Grøndahl-Dreyer, 1995, s. 50–51.

Senere, under en storm i Nordsjøen, reddet Utne kapteinen og tre overlevende fra skipet «Manx», som hadde blitt torpedert, samt den ene av i alt to overlevende på det torpederte svenske skipet «Foxen».

Utne var visekonsul i Greenock og Gourock i 1941, i Port Arthur frem til 1948, og i Galveston frem til 1951. Han skrev i 1962 selvbiografien Under tolv flagg.

 Utmerkelser 

 Krigskorset, 22. mai 1942
 St. Olavs Orden, ridder av 1. klasse «for konsulære fortjenester»«St. Olav», VG, 29. februar 1952, s. 2.
 Kongens fortjenstmedalje i gull
 Order of the British Empire, offiser (OBE)
 1939–1945 Star
 Kong Christian Xs frihetsmedalje

 Bibliografi 
 Utne, Frithjof: Under tolv flagg, Oslo, 1962
 Utne, Frithjof: The voyage of the motor schooner "Asp" from Norway to the Straits Settlements 1926-1928, Glasgow: Brown, Son & Ferguson, 1930

 Referanser 

 Kilder 
 Warsailors – D/S «Leka»
 Gjems-Onstad, Erik (red.): Krigskorset og St. Olavsmedaljen med ekegren, Grøndahl og Dreyers Forlag, 1995, ISBN 9788250421905
 «Levende sjøhistorie», VG, 5. juli 1975, s. 20.
 ''Norske skibsførere, Dreyers Forlag, 1935, s. 563.

 Eksterne lenker 
 Katalog til arkiv etter Frithjof Utne hos Statsarkivet i Kristiansand 

Kategori:Norske numismatikere
Kategori:Nordmenn fra andre verdenskrig
Kategori:Riddere av 1. klasse av St. Olavs Orden
Kategori:Krigskorset
Kategori:Kongens fortjenstmedalje i gull
Kategori:Honorære utnevnelser til Order of the British Empire
Kategori:1939–1945 Star
Kategori:Christian Xs frihetsmedalje
Kategori:Personer fra Berlin